tartuNLP/wikipedia-smugri-20251201 huggingface dataset:
Huis Doorn

Huis Doorn () on pienessä Doornin kaupungissa, Alankomaissa, sijaitseva kartano, jossa Saksan keisari Vilhelm II asui maasta paettuaan.
Historia.
Doornin kartanon paikalla on sijainnut jonkinlainen talo jo 1200-luvulla. Tämä rakennus tuhoutui, mutta rakennettiin uudelleen, 1300-luvulla.
Vilhelm II pakeni Saksasta vuonna 1919 ja osti Doornin kartanon 500 000 guldenilla vuonna 1920. Hän valitsi pakopaikakseen Alankomaat muun muassa siksi, että oli sukua kuningatar Vilhelmiinalle ja kuningatar halusi osoittaa hyväntahtoisuutta Vilhelmiä kohtaan, koska tämä oli säästänyt Alankomaat Saksan hyökkäykseltä. Kuningatar ei kuitenkaan koskaan suostunut tapaamaan Vilhelmiä.
Talon kalusteet ovat pääosin peräisin Neues Palais'sta Berliinistä ja Potsdamista. Vilhelm toi taloon elämänsä aikana peräti 59 junavaunullista tavaraa. Esineistö kertoo Saksan keisarillisesta historiasta. Talo ja sen kalusteet on pyritty pitämään alkuperäisessä kunnossa, koska ne heijastelevat eurooppalaista hovikulttuuria.
Vilhelm kuoli vuonna 1941 ja hänet on haudattu talon tontilla sijaitsevaan mausoleumiin. Koska Vilhelm halusi viimeisten toiveidensa mukaisesti tulla haudatuksi Saksaan vasta sen jälkeen, kun monarkia olisi palautettu, hän lepää Doornissa edelleen. Vuonna 1946 Alankomaat otti talon haltuunsa, koska sen katsottiin yhdessä kaiken muun saksalaisten omaisuuden kanssa kuuluvan viholliselle.
Nykyään.
Alankomaiden hallitus avasi kartanon tontteineen museoksi vuonna 1956.
Museo on auki tiistaista sunnuntaihin. Pääsylippu taloon maksaa 12 euroa. Puutarhassa saa kierrellä ilmaiseksi. Alankomaalaisella museokortilla pääsy taloon on ilmainen. Puutarha on tyyliltään englantilainen. Vuonna 2012 museossa kävi noin 25 000 henkilöä ja se on pyrkinyt profiloitumaan myös ensimmäisen maailmansodan muistamisen paikkana.
Alankomaiden kuningasperhe on tukenut museota.
Vadim Bakatin

Vadim Viktorovitš Bakatin (; 6. marraskuuta 1937 Kiseljovsk – 31. heinäkuuta 2022 Moskova) oli Neuvostoliiton kommunistisen puolueen poliitikko. Hän toimi Neuvostoliiton sisäministerinä vuosina 1988–1990 ja viimeisenä KGB:n johtajana vuonna 1991. Hän oli Mihail Gorbatšovin sisäpiiriin kuulunut reformisti.
Bakatin valmistui Novosibirskin arkkitehtuurin ja rakennustekniikan valtionyliopistosta vuonna 1960 ja työskenteli kotiseuduillaan johtotehtävissä laajamittaisissa rakennushankkeissa vuosina 1961–1973. Hän liittyi kommunistipuolueeseen vuonna 1964 ja aloitti päätoimisen työskentelyn sen palveluksessa vuonna 1973. Bakatin ajoi vallan hajauttamista ja talouden rajoitettua liberalisointia. Vuonna 1986 hänet valittiin puolueen keskuskomitean jäseneksi, ja vuonna 1988 hän sai nimityksen sisäministeriksi. Gorbatšov erotti Bakatinin sisäministerin tehtävistä joulukuussa 1990, mutta nimitti hänet turvallisuusneuvostonsa jäseneksi. Bakatin nousi KGB:n johtoon elokuussa 1991 Neuvostoliiton vallankaappausyrityksen epäonnistumisen jälkeen. Hänen edeltäjänsä Vladimir Krjutškov kuului vallankaappausyrityksen tekijöihin. Bakatin lupasi pienentää KGB:n kokoa ja hillitä sen ylilyöntejä. Hän myös osoitti pyrkimystä läpinäkyvyyteen, joka vakuutti häntä haastatelleen John le Carrén. Bakatinia haastatteli myös William Safire, joka kuitenkin epäili Bakatinin huiputtavan reformisteja ja länsimaista lehdistöä käyttämällä sanoja, joita muut halusivat häneltä kuulla.
Bakatin oli ehdokas Venäjän presidentinvaalissa 1991, mutta tuli viimeiseksi kuudesta ehdokkaasta 3,5 %:n ääniosuudella. Hän toimi Reforma-kansalaisjärjestön varapuheenjohtajana ja oli sijoitusyhtiö Baring Vostok Capital Partnersin neuvonantaja. Bakatin löysi KGB:n asiakirjoista vahvistuksen tiedolle, että NKVD oli teloittanut hänen opettajana työskennelleen isoisänsä pari kuukautta ennen hänen syntymäänsä vuonna 1937. Bakatinilla oli kaksi poikaa.
Akropolis-ralli 1998

Akropolis-ralli 1998 (viralliselta nimeltään "45. Acropolis Rally") oli rallin maailmanmestaruussarjan kilpailu kaudella 1998. Kilpailu järjestettiin 6.–9. kesäkuuta 1998. Kilpailu oli kauden kahdeksas ja erikoiskokeiden yhteispituus oli (suunniteltu pituus oli ).
Elly Griffiths

Elly Griffiths (oik. Domenica de Rosa, s. 1963 Lontoo, Englanti) on englantilainen kirjailija. Hänet tunnetaan Ruth Galloway -sarjastaan. Sarjan ensimmäinen osa julkaistiin vuonna 2009.
Ennen kirjailijanuraa Griffiths on opiskellut englantia King’s College London -yliopistossa ja toiminut kustannustoimittajana HarperCollinsilla.
Portugalin ralli 1998

Portugalin ralli 1998 (viralliselta nimeltään "32. TAP Rallye de Portugal") oli rallin maailmanmestaruussarjan kilpailu kaudella 1998. Kilpailu järjestettiin 22.–25. maaliskuuta 1998. Kilpailu oli kauden neljäs ja erikoiskokeiden yhteispituus oli .
Sven Smeets

Sven Smeets (s. 12. toukokuuta 1972) on belgialainen kartanlukija.
Ura.
Smeets toimi rallin MM-sarjassa kartanlukijana muun muassa Freddy Loix'lle ja François Duvalille. Smeetsillä on urallaan 94 MM-sarjan kilpailua.
Hän toimi Citroën Sportin ja Volkswagen Motorsportin WRC-tallin johtajana, sekä Williamsin Formula 1 -tallin urheilujohtajana.
Cornwallilainen

Cornwallilainen viittaa esimerkiksi seuraaviin henkilöihin:
Portugalin ralli 1995

Portugalin ralli 1995 (viralliselta nimeltään "29. TAP Rallye de Portugal") oli rallin maailmanmestaruussarjan kilpailu kaudella 1995. Kilpailu järjestettiin 8.–10. maaliskuuta 1995. Kilpailu oli kauden kolmas ja erikoiskokeiden yhteispituus oli (suunniteltu pituus oli ).
Kilpailun voittoon ajoi Carlos Sainz, joka jätti vararenkaan pois ennen viimeistä erikoiskoetta painon vähentämiseksi. Sainzin auto osui oksaan, joka rikkoi jarruputket ja suuren osan erikoiskokeesta autossa toimivat vain takajarrut. Sainz kuitenkin kasvatti eroa Kankkuseen kolmella sekunnilla.
Bentsantroni

Bentsantroni (C17H10O) on aromaattisiin ketoneihin kuuluva orgaaninen yhdiste. Yhdistettä käytetään muiden yhdisteiden, esimerkiksi väriaineiden, valmistamiseen.
Ominaisuudet, valmistus ja käyttö.
Huoneenlämpötilassa bentsantroni on kellertävää kiteistä ainetta. Yhdiste on veteen liukenematonta. Aine liukenee useisiin orgaanisiin liuottimiin, esimerkiksi etanoliin, bentseeniin ja klooribentseeniin. Bentsantroni reagoi helposti niin elektrofiilisellä aromaattisella substituutiolla kuin nukleofiilillä aromaattisella substituutiollakin. Reaktiot tapahtuvat eri asemissa oleviin hiiliatomeihin.
Bentsantronia valmistetaan kuumentamalla antrakinonia ja glyserolia rikkihappoliuoksessa raudan, kuparin tai natriumhypofosfiitin läsnä ollessa. Tämä on niin kutsuttu Bally–Scholl-reaktio, ja siinä muodostuu välivaiheina antronia ja akroleiinia. Bentsantronia voidaan valmistaa myös antronista, mutta tällä valmistustavalla ei ole teollista merkitystä.
Bentsantronia käytetään useiden kyyppivärien synteeseissä. Siitä valmistetaan myös muita väriaineiden valmistuksessa käytettäviä kemikaaleja, kuten violantronia, bromattuja tai kloorattuja johdannaisia ja 4,4′-dibentsantronyyliä.
Ruotsin ralli 1995

Ruotsin ralli 1995 (viralliselta nimeltään "44. International Swedish Rally") oli rallin maailmanmestaruussarjan kilpailu kaudella 1995. Kilpailu järjestettiin 10.–12. helmikuuta 1995. Kilpailu oli kauden toinen ja erikoiskokeiden yhteispituus oli .
Tommi Mäkinen oli ajamassa kilpailun voittoon, kun tallimääräyksen vuoksi hän hidasti ja voittoon ajoi Kenneth Eriksson. Mäkinen oli yli puolen minuutin johtoasemassa kun hän hidasti Andrew Cowanin määräyksen johdosta. Kaikki kolme Subarun autoa joutuivat keskeyttämään, kun moottorin sylinterin pinnoite irtosi ja tukki öljypumput. Colin McRae kritisoi uusia huoltosääntöjä, joiden vuoksi ongelmaa ei voitu korjata aamuhuollossa.
Korsikan ralli 1995

Korsikan ralli 1995 (viralliselta nimeltään "39. Tour de Corse - Rallye de France") oli rallin maailmanmestaruussarjan kilpailu kaudella 1995. Kilpailu järjestettiin 3.–5. toukokuuta 1995. Kilpailu oli kauden neljäs ja erikoiskokeiden yhteispituus oli .
Bruno Thiry oli ajanut kilpailun kärjessä ja 20. erikoiskokeen jälkeen auton pyöränlaakeri petti tankkauksen yhteydessä. Tallin mekaanikot olivat lähistöllä, mutta eivät voineet antaa varaosia kauden alusta voimaan tulleiden huoltosääntöjen vuoksi. Auriol oli tuolloin minuutin verran perässä toisella sijalla ja ajoi kuudenteen Korsikan rallin voittoonsa.
Katalonian ralli 1995

Katalonian ralli 1995 (viralliselta nimeltään "31. Rallye Catalunya - Costa Brava - Rallye de España") oli rallin maailmanmestaruussarjan kilpailu kaudella 1995. Kilpailu järjestettiin 23.–25. lokakuuta 1995. Kilpailu oli kauden toiseksi viimeinen ja erikoiskokeiden yhteispituus oli .
Tapahtumia.
Kilpailun aikana David Richards määräsi Carlos Sainzin ja Colin McRaen pitämään sijoituksensa valmistajien mestaruuspisteitä varten. McRae kuitenkin nousi johtoon ja otti tarkoituksella aikasakon palatakseen toiselle sijalle. Juha Kankkunen oli toisena päivänä minuutin johdossa kun hän ajoi ulos tieltä. Bruno Thiryn autosta hajosi pyörän keskiö ensimmäisellä erikoiskokeella. Tommi Mäkinen törmäsi viimeisenä päivänä ja Armin Schwarz ajoi ulos erikoiskokeella 11. Kilpailun jälkeen Toyotan johto kutsuttiin keskusteluun, koska kilpailun jälkeisessä katsastuksessa todettiin, ettei Didier Auriolin auton turboahdin vastannut homologaatiota.
Katalonian ralli 1998

Katalonian ralli 1998 (viralliselta nimeltään "34. Rallye Catalunya - Costa Brava - Rallye de España") oli rallin maailmanmestaruussarjan kilpailu kaudella 1998. Kilpailu järjestettiin 19.–22. huhtikuuta 1998. Kilpailu oli kauden viides ja erikoiskokeiden yhteispituus oli .
Auriol nousi johtopaikalle kilpailun toisella erikoiskokeella ja ajoi voittoon ennen tallitoveriaan Loix'ia. Sainz kärsi rengasrikon viimeisenä päivänä ja putosi kolmannelta sijalta seitsemänneksi. 
Erikoiskokeet.
Kilpailussa ajettiin 19 erikoiskoetta, joiden yhteispituus oli .
Korsikan ralli 1998

Korsikan ralli 1998 (viralliselta nimeltään "42. Tour de Corse - Rallye de France") oli rallin maailmanmestaruussarjan kilpailu kaudella 1998. Kilpailu järjestettiin 3.–6. toukokuuta 1998. Kilpailu oli kauden kuudes ja erikoiskokeiden yhteispituus oli (suunniteltu pituus oli ).
Mikko Mäkelä (ohjaaja)

Mikko Mäkelä on suomalais-brittiläinen elokuvaohjaaja ja käsikirjoittaja. Hän on tunnettu queer-aiheisista elokuvistaan.
Mäkelän käsikirjoittama ja ohjaama draamaelokuva "A Moment in the Reeds" (2018) on yksi ensimmäisistä suomalaisista kokoillan elokuvista, jotka käsittelevät hlbt-vähemmistöä.
Mäkelän ohjaama ja käsikirjoittama draamaelokuva "Sebastian" sai ensi-iltansa vuonna 2024. Elokuva sai yhdeksän Jussi-ehdokkuutta, joista Mäkelä sai henkilökohtaisesti ehdokkuudet parhaasta ohjauksesta, käsikirjoituksesta ja leikkauksesta.
Yksityiselämä.
Mäkelä on kotoisin Lappeenrannasta. Hän on asunut Lontoossa 2000-luvulta lähtien.
Tanel Toom

Tanel Toom (s. 1. marraskuuta 1982) on virolainen elokuvaohjaaja ja -käsikirjoittaja.
Elokuva-alaa opiskellut Toom valmistui Tallinnan yliopistosta vuonna 2005. Hän jatkoi opintojaan Englannissa National Film and Television Schoolissa aloitellen samalla uraansa. Hän ohjasi lyhytelokuvia, joihin lukeutuvat palkitut "Toinen tuleminen" (2008) ja "The Confession" (2010). Vuonna 2019 julkaistu, A. H. Tammsaaren romaanisarjaan perustuva Toomin kokopitkä ohjaus "Totuus ja oikeus" oli ehdolla parhaan kansainvälisen Oscar-palkinnon saajaksi. Se myös voitti Satellite Awardsin parhaan vieraskielisen elokuvan palkinnon.
Stock Car Pro Series

Stock Car Pro Series, joka tunnettiin aiemmin nimellä Stock Car Brasil, on Vicarin järjestämä touring-autokilpailusarja Brasiliassa. Sitä pidetään suurimpana Brasilian ja Etelä-Amerikan moottoriurheilusarjana. Vuodesta 1979 lähtien, kun Chevrolet oli ainoa valmistaja, sarjaan on liittynyt ja lähtenyt myös muita valmistajia, kuten Mitsubishi, Peugeot ja Volkswagen, tällä hetkellä ainoa muu kuin Chevrolet on Toyota. Sarjassa on nähty monia kansainvälisesti tunnettuja kuljettajia, kuten Rubens Barrichello, Felipe Massa, Jacques Villeneuve, Lucas di Grassi, Nelson Piquet Jr., Ricardo Zonta, Tony Kanaan ja António Félix da Costa. Sarjan mestareita ovat muun muassa Ingo Hoffmann, jolla on eniten mestaruuksia 12 (1980, 1985, 1989, 1990, 1991, 1992, 1993, 1994, 1996, 1997, 1998 ja 2002). Hän ajoi sarjassa vuosina 1979-2008.
Seuraavaksi eniten mestaruuksia ovat voittaneet Cacá Bueno, viisinkertainen mestari (2006, 2007, 2009, 2011 ja 2012) ja Daniel Serra, kolminkertainen mestari (2017, 2018 ja 2019). Muita sarjan mestareita ovat muun muassa Daniel Serran isä Chico Serra, Ricardo Maurício ja Rubens Barrichello.
Sarjassa ajetaan viikonloppuna kaksi kilpailulähtöä. Pisteitä jaetaan 20 parhaalle kuljettajalle ja paalupaikasta saa kaksi lisäpistettä. Ensimmäisestä kilpailusta jaetaan enemmän pisteitä ja toisesta kilpailulähtöstä jaetaan vähempi määrä pisteitä. Sarjan kilpailut ajetaan pääosin Brasiliassa, mutta myös muissa maissa kuten Argentiinassa ja Uruguayssa.
Siellä on myös alaluokka Stock Series, joka tunnettiin aiemmin nimellä Stock Car Light, ja se toimii Pro-sarjan pääsykategoriana.
Korsikan ralli 1997

Korsikan ralli 1997 (viralliselta nimeltään "41. Tour de Corse - Rallye de France") oli rallin maailmanmestaruussarjan kilpailu kaudella 1997. Kilpailu järjestettiin 5.–7. toukokuuta 1997. Kilpailu oli kauden kuudes ja erikoiskokeiden yhteispituus oli .
Pyhän Patrikin ritarikunta

Pyhän Patrikin ritarikunta, virallisesti Loisteliain Pyhän Patrikin ritarikunta (), on brittiläinen ritarikunta, joka perustettiin vuonna 1783 kuningas Yrjö III:n käskystä.
Ritarikuntaa verrattiin skotlantilaiseen Ohdakkeen ritarikuntaan, vaikkei sitä virallisesti koskaan korotettu sen tasolle. Ritarikunnalla kuitenkin palkittiin Irlannin brittiläistä aatelistoa. Vuodesta 1869 uusien ritarien nimitysseremonia suoritettiin dublinilaisessa Pyhän Patrikin tuomiokirkossa, jossa nimitetyt henkilöt vannoivat uskollisuutta kuninkaalle.
Vuodesta 1922 lähtien ritarikunta on uinuva, mutta koska sitä ei ole koskaan virallisesti lakkautettu, Yhdistyneen kuningaskunnan hallitsija (nykyään Charles III) on edelleen ritarikunnan suurmestari. Ritarikunnan jäseniksi ei ole koskaan nimitetty naisia, mutta kuningattaret Viktoria ja Elisabet II ovat toimineet sen suurmestareina. Viimeinen ritarikuntaan nimitetty ritari kuoli vuonna 1974.
Ritarikunnassa on vain yksi luokka:
Kaajal

Kaajal (; ) on vuonna 1965 ensi-iltansa saanut intialainen hindinkielinen romanttinen draamaelokuva, jonka on ohjannut Ram Maheshwari ja tuottanut Pannalal Maheshwari. Se perustuu Gulshan Nandan romaaniin "Maadhavi". Elokuvassa näyttelevät Meena Kumari, Raaj Kumar, Dharmendra, Padmini, Mumtaz, Mehmood, Durga Khote ja Helen. Se oli menestys.
Intian tähden ritarikunta

Intian tähden ritarikunta () on brittiläinen ritarikunta, joka perustettiin vuonna 1861 kuningatar Viktorian käskystä. Ritarikunnan perustamisella, ja sillä palkitsemisella, oli tarkoitus lujittaa suhteita kruunulle uskollisten paikallisten alamaisten ja emämaan suhdetta Brittiläisessä Intiassa. Nimen ritarikunnalle keksi Viktorian puoliso prinssi Albert.
Ritarikunnan alimpaan luokkaan voitiin nimittiin Brittiläisen Intian virkamies vähintään 30 vuoden uskollisen palveluksen jälkeen. Kun Intia itsenäistyi vuonna 1947, uusia nimityksiä ritarikuntaan ei ole tehty. Sitä ei kuitenkaan ole myöskään virallisesti lakkautettu, vaan ritarikunta on uinuva ja Yhdistyneen kuningaskunnan hallitsija on edelleen ritarikunnan suurmestari. 
Ritarikunnassa on kolme luokkaa:
Eugenia Kalnay

Eugenia Kalnay oli argentiinalaissyntyinen meteorologi, joka vaikutti merkittävästi numeeristen säänennustusmallien kehittämiseen Yhdysvalloissa.
Kalnay toimi NASA Goddardin päällikkönä ja myöhemmin National Centers for Environmental Predictionin (NCEP, entinen NMC), Yhdysvaltain kansallisen sääpalvelun (NWS) ympäristömallinnuskeskuksen (EMC) johtajana vuodesta 1987 vuoteen 1997. Näiden kymmenen vuoden aikana NWS-mallien ennustetaidot paranivat merkittävästi, ja EMC:stä tuli edelläkävijä sekä numeerisen sääennustamisen perustutkimuksessa että käytännön sovelluksissa.
Kalnayn uran kohokohtia olivat 60 vuotta kattava ilmakehän uusanalyysi "NCEP/NCAR Reanalysis", dynaamiset vuodenaikais- ja vuosiennusteet, parviennusteet, data-assimilaatio 3D- ja 4D-variaatiomenetelmillä, laadunvalvonnan ja merten rannikkoalueiden ennusteiden paraneminen.
Kalnay opiskeli Buenos Airesissa ensin opettajaksi, sitten meteorologian lisensiaatiksi 1965. Hän väitteli MIT:ssä vuonna 1971.
Kalnay oli vuosina 1975–1978 ensin assistentti, sitten apulaisprofessori MIT:n meteorologian osastolla – ensimmäinen nainen, jolla oli virka tuolla laitoksella. 
1997–1999 hänellä oli professuuri Oklahoman yliopistossa.
2000-luvulla hän työskenteli professorina Marylandin yliopistossa.
Hän oli Academia Europæan ulkomaalaisjäsen vuodesta 2000.
Jugoslavian tähden ritarikunta

Jugoslavian tähden ritarikunta () oli Jugoslavian sosialistisessa liittotasavallassa jaettu kunnianosoitus. Se perustettiin 1. helmikuuta 1954. Jugoslavian kunnianosoitusten keskenäisessä järjestyksessä Jugoslavian tähden ritarikunta oli korkein. Koko historiansa aikana kunnianosoitus myönnettiin vain 66 jugoslavialaiselle ja 93 ulkomaalaiselle. Kunnianosoitusta myönnettiin mm. ulkomaalaisille valtionpäämiehille tunnustuksena ystävällismielisten suhteiden ylläpitämisestä. 
Kunnianosoitusta jaettiin neljässä luokassa:
Murid al-Barghuthi

Murid al-Barghuthi (; 8. heinäkuuta 1944 – 14. helmikuuta 2021) oli palestiinalainen runoilija ja kirjailija.
Elämä.
Al-Barghuthi syntyi vuonna 1944 Deir Ghassanan kylässä lähellä Ramallah’ta. Hän oli juuri valmistunut Kairon yliopistosta, kun Israelin joukot miehittivät Länsirannan kesällä 1967 kuuden päivän sodan jälkeen. Al-Barghuthia kiellettiin palaamasta sotilasmiehityksen alle joutuneeseen kotikaupunkiinsa.
Kymmenen vuotta myöhemmin Egyptin silloinen presidentti Anwar Sadat määräsi al-Barghuthin poistumaan maasta muiden muiden ei-egyptiläisten älymystön edustajien kanssa. Runoilija suuntasi Beirutiin ja lähti sieltä vuonna 1981 Budapestiin, jossa hän asui 13 vuotta. Hän palasi Egyptiin vuonna 1994 ollakseen yhdessä vaimonsa ja poikansa kanssa.
Teokset.
Al-Barghuthi julkaisi kymmeniä teoksia, joista suuri osa on runokokoelmia. Tuotannossaan laajalti pakolaisuuden aiheuttamaa juurettomuuden tunnetta käsitellyt, useissa maissa elämänsä viettänyt al-Barghuthi sanoi vuonna 2021: ”En kiinnitä itseäni paikkoihin, koska pelkään, että jättäisin ne. Elän ajassa, en paikoissa, ja kirjoitan suurimman osan runoistani talvella.”
Al-Barghuthin muistelmateos "I Saw Ramallah" (), jonka Bloomsbury julkaisi vuonna 2004 englanniksi, toi hänelle ensimmäisen kerran lukijoita englanninkielisessä maailmassa. Teoksessa al-Barghuthi reflektoi ylittäessään sillan Jordaniasta synnyinseuduilleen Israelin miehittämälle Länsirannalle kolme vuosikymmentä kestäneen pakolaisuuden jälkeen. Palestiinalais-yhdysvaltalainen kirjallisuudentutkija Edward Said kutsui teosta yhdeksi hienoimmista eksistentiaalisista kertomuksista palestiinalaisten siirtolaisuudesta.
Yksityiselämä.
Al-Barghuthi oli naimisissa kirjailija ja professori Radwa Ashourin kanssa. Parin vuonna 1977 syntynyt poika Tamim al-Barghuthi on niin ikään runoilija.
Al-Barghuthi oli palestiinalaisen runoilijan Mahmud Darwishin läheinen ystävä.
KNDS

KNDS, aiemmin KMW+Nexter Defense Systems, on eurooppalainen puolustusalan holdingyhtiö, joka syntyi saksalaisen Krauss-Maffei Wegmannin (KMW) ja ranskalaisen Nexterin yhdistyessä.
Historia.
KMW+Nexter Defense Systems syntyi vuonna 2015, kun kaksi suurta euroopplaista puolustusteollisuusyhtiötä, saksalainen sukuomisteinen Krauss-Maffei Wegmann ja ranskalainen valtio-omisteinen Nexter yhdistyivät. Neuvottelut yhtiöiden ja valtioiden välillä olivat alkaneet kesällä 2014 ja tulleet siihen tulokseen, että yhdistyminen olisi kummankin eduksi. Yhdistymissopimus allekirjoitettiin Pariisissa 29. heinäkuuta 2015 ja yhdistyminen tapahtui joulukuussa. Myös KMW:n omistama brittiläinen WFEL otettiin osaksi yhtiötä. Fairey Aviation Companystä syntynyt WFEL valmistaa pääasiassa erilaisia sotilassiltoja.
Uuden yhteisyrityksen omistajiksi tulivat puoliksi KMW:n yksityisomistajia ja puoliksi Ranskan valtio. Ranskassa tehtiin lakimuutos, joka mahdollistaa myöhemmin valtion osuuden yksityistämisen. Kotipaikaksi valittiin Alankomaiden pääkaupunki Amsterdam.
Yhtiö nimettiin KNDS:ksi vuonna 2023 ja tytäryhtiöt uudelleenbrändättiin KNDS Deutschlandiksi (entinen KMW), KNDS Franceksi (entinen Nexter) ja KNDS UK:ksi (entinen WFEL) vuonna 2024. Uudet nimet ovat osa yhdenmukaista ilmettä ja ne kertovat yhtiöiden alkuperämaat.
Korvausosakkeiden hallintoyhteisö

Korvausosakkeiden hallintoyhteisö eli Holding oli Suomessa vuosina 1945–1957 toiminut sodan jälkeisiä korvauksia hallinnoinut pörssilistattu yhteisö.
Hallintoyhteisö sai varoja vuoden 1945 omaisuudenluovutusverosta. Sen perusteella suurimpien yritysten oli luovutettava valtiolle 20 % verotettavasta omaisuudestaan. Vero tuli maksaa joko yrityksen omilla tai muiden yritysten osakkeilla. Hallintoyhteisö hallinnoi näin saatuja varoja. Siitä tuli monen pörssiyhtiön suurin osakas 20 prosentin omistusosuudella. 
Varoja käytettiin toisen maailmansodan alueluovutusten aiheuttamien omaisuusmenetysten korvaamiseen. Menetyksiä kärsineille jaettiin korvauksina muun muassa hallintoyhteisön osuuksia. Osuus oli arvopaperi, jonka omistajalle suoritettiin vuotuinen kuoletus vuosina 1947–1957. Osuuksilla saattoi myös käydä kauppaa, jolloin rahat sai nopeammin käyttöönsä.
Hallintoyhteisön osuus oli listattu Helsingin pörssiin vuosina 1946–1956. Se oli joinain vuosina pörssin eniten vaihdettu arvopaperi.
Hallintoyhteisö lakkautettiin vuonna 1958 sen jälkeen, kun korvauksiin tarkoitetut varat oli jaettu.
Matt Fitzpatrick

Matt Fitzpatrick (s. 1. syyskuuta 1994 Sheffield) on englantilainen golfaaja. Hän aloitti ammattilaisuransa vuonna 2014. Hän on voittanut Yhdysvaltain avoimen turnauksen vuonna 2022. Hän on voittanut PGA-kiertueella heinäkuun 2024 loppuun mennessä kaikkiaan kaksi kilpailua, joista toinen oli RBC Heritage huhtikuussa 2023. Hän on edustanut Eurooppaa Ryder Cupissa vuosina 2016, 2021 ja 2023. Fitzpatrick on ollut maailmanlistalla parhaimmillaan kuudennella sijalla.
Cameron Smith

Cameron Smith (s. 18. elokuuta 1993 Brisbane) on australialainen golfaaja. Hän aloitti ammattilaisuransa vuonna 2013. Hän on voittanut Britannian avoimen turnauksen vuonna 2022. Hän on voittanut PGA-kiertueella heinäkuun 2024 loppuun mennessä kaikkiaan kuusi kilpailua. Smith on ollut maailmanlistalla parhaimmillaan toisella sijalla.
Ydes

Ydes () on kunta Ranskan keskiosassa Cantalin departementissa Auvergne-Rhône-Alpesin alueella. Se sijaitsee noin 21 kilometriä Mauriacin kaupungista koilliseen.
Ydes sijaitsee Ranskan keskiylängöllä. 1100-luvulla Temppeliherrain ritarikunta asettui kunnan alueelle. Nykyään heidän rakennuksistaan on jäljellä Saint-Georgesin kirkko. Vuonna 1315 kirkko joutui Johanniittain ritarikunnan ritarien, paremmin tunnetun Maltan ritarikunnan, vallan alle. 1800-luvulla seudulla alkoi hiilikaivostoiminta, ja kaupunki alkoi teollistua. Öljy kuitenkin vei kivihiileltä kannattavuuden ja kaivostoiminta loppui vuonna 1959.
Cameron McEvoy

Cameron McEvoy (s. 13. toukokuuta 1994 Benowa, Queensland) on australialainen uimari. Hän on voittanut 50 metrin vapaauinnissa olympiakultaa ja maailmanmestaruuden.
McEvoy oli Lontoon olympialaisissa 2012 Australian joukkueessa alkueräuimarina 4 × 100 metrin ja 4 × 200 metrin vapaauintiviesteissä. Barcelonan MM-kilpailuissa 2013 hän ui alkuerissä 4 × 100 metrin sekauintiviestissä, jossa Australia saavutti hopeaa. Vuonna 2014 hän sai Kansainyhteisön kisoista kaksi kulta- ja neljä hopeamitalia. Henkilökohtaisia mitaleja olivat hopeat 50 metrin, 100 metrin ja 200 metrin vapaauinnista. Tyynenmeren-mestaruuskilpailuista hän sai viisi mitalia, muun muassa kultaa 100 metrin vapaauinnissa ja 4 × 100 metrin vapaauintiviestissä. Kazanin MM-kilpailuissa 2015 hän saavutti hopeaa 100 metrin vapaauinnissa sekä kaksi viestimitalia. Rio de Janeiron olympialaisissa 2016 tuloksena oli kaksi viestipronssia sekä seitsemäs sija 100 metrin vapaauinnissa ja 11. sija 50 metrin vapaauinnissa.
McEvoy sijoittui Budapestin MM-kilpailuissa 2017 neljänneksi 100 metrin vapaauinnissa ja jäi muissa lajeissa vielä kauemmaksi mitaleista. Kansainyhteisön kisoissa 2018 hän voitti kultaa 4 × 100 metrin vapaauintiviestissä ja saavutti pronssia 50 metrin vapaauinnissa. Gwangjun MM-kilpailuissa 2019 hän saavutti kaksi viestimitalia. Tokion olympialaisissa 2021 hän saavutti pronssia 4 × 100 metrin vapaauintiviestissä ja karsiutui niin 50 metrin kuin 100 metrinkin alkuerissä.
McEvoy voitti ensimmäisen maailmanmestaruutensa Fukuokan MM-kilpailuissa 2023, kun hän ui 50 metrin vapaauinnissa ennätyksensä 21,06 ja jätti hopeamitalisti Jack Alexyn 0,51 sekunnin päähän. Dohan MM-kilpailuissa 2024 hän saavutti hopeaa 50 metrin vapaauinnissa ja pronssia 50 metrin perhosuinnissa. Pariisin olympialaisissa 2024 McEvoy voitti kultaa 50 metrin vapaauinnissa ajalla 21,25, mistä hopeamitalisti Ben Proud jäi 0,05 sekuntia. Hän voitti 50 metrin vapaauinnin maailmanmestaruuden Singaporessa 2025 ajalla 21,14.
Pahamaineinen aikakausi

Pahamaineinen aikakausi (esp. "Década Infame") viittaa Argentiinassa vuosina 1930–1943 vallinneeseen ajanjaksoon. Se sai alkunsa 6. syyskuuta 1930, kun sotilasvallankaappaus syrjäytti demokraattisesti valitun presidentin Hipólito Yrigoyenin. Aikakausi päättyi vuonna 1943, kun sotilasvallankaappaus kaatoi konservatiivisen hallituksen. Pahamaineiselle aikakaudelle oli ominaista poliittinen epävakaus, vaalivilppi, taloudellinen epävarmuus ja korruptio. Tänä aikana Argentiinan politiikkaa hallitsivat konservatiiviset eliitit ja sotilasjohto, jotka käyttivät valtaa autoritaarisin ottein. Taloudellisesti pahamaineinen aikakausi oli haastava. Suuri lama levisi myös Argentiinaan, aiheuttaen maaltamuuttoepidemian. Monet lamasta kärsineet pienet maanomistajat ajautuivat vararikkoon, mikä puolestaan ohjasi maata kohti tuontikorvausteollistumista.
1800-luvun lopulla maa rikastui nopeasti uudenaikaisen maatalouden ja kaupan ansiosta. Vuosina 1880–1930 Argentiina kuului maailman kymmenen rikkaimman maan joukkoon. Argentiina säilytti suhteellisen vahvan talouskasvun 1920-luvulla, toisin kuin naapurimaat kuten Brasilia ja Chile, koska se ei kärsinyt yhtä voimakkaasti raaka-aineiden hintojen maailmantalouden romahduksesta. Kultakanta, joka oli monissa Euroopan maissa hylätty, oli edelleen voimassa Argentiinassa, mikä edisti maan taloudellista vakautta. Vuonna 1929 Argentiinassa oli eniten autoja Etelä-Amerikassa, mikä osoitti keskiluokan vahvan ostovoiman ennen Suurta lamaa. Taantuma kuitenkin lopulta pysäytti maan talouskasvun. Argentiinan asevoimat syrjäyttivät 1930 vallasta presidentti Hipólito Yrigoyenin.
Irigoyenin syrjäyttämisen jälkeen presidentiksi asennettiin kenraali José Félix Uriburu. Uriburu oli vanhan konservatiivisen perheen jälkeläinen ja kallistui fasismiin. Hänen vaikutusvaltansa armeijassa ei kuitenkaan ollut yhtä suuri kuin kenraali Agustín Pedro Justolla. Justo voitti vuoden 1931 presidentinvaalit. Uusi presidentti kohtasi vaikean taloudellisen tilanteen ja teki kiistanalaisia uudistuksia. Vuonna 1933 allekirjoitettiin Roca-Runciman-sopimus Britannian kanssa, joka takasi Argentiinalle osuuden brittiläisestä lihamarkkinoista ja poisti tullit viljoilta. Vastineeksi Argentiina suostui rajoituksiin kaupankäynnissä ja valuuttakaupassa, ja Britannia säilytti kaupalliset intressinsä maassa. Sopimus oli epäsuosittu. Muut epäsuositut uudistukset koskivat rahajärjestelmää ja vientikontrollia. Taloudellinen tilanne kuitenkin parani vuoden 1935 jälkeen.
Vuoden 1937 vaalit olivat täynnä vaalivilppiä ja väkivaltaa. Vaalit voitti lopulta Roberto María Ortiz. Ortizin huono terveys pakotti hänet eroamaan vuonna 1940, ja seuraaja Ramón Castillo palautti konservatiivisen koalition valtaan ja sai kenraali Juston tuen. Toisen maailmansodan puhjetessa Argentiina julisti puolueettomuutensa, eikä muuttanut kantaansa edes Yhdysvaltojen liittyessä konfliktiin vuonna 1941. Castillo yritti solmia kauppasopimuksia sekä Yhdysvaltojen että akselivaltojen kanssa vaihtelevalla menestyksellä. Kenraali Justo kuoli tammikuussa 1943, ja Castillo kaadettiin kesäkuussa sotilasvallankaappauksella.
Mandatum Pankki

Mandatum Pankki Oyj oli suomalainen vuosina 1998–2001 toiminut pörssilistattu liikepankki.
Historia.
Oy Mandatum Ab.
Suomen Yhdyspankki perusti vuonna 1937 holding-yhtiö "Oy Mandatum Ab":n. Yhtiötä käytettiin operaatioihin, joita ei voitu hoitaa pankin kirjanpidon kautta. 
Mandatum &amp; Co Oy.
"Mandatum &amp; Co Oy" perustettiin vuonna 1992 yhtiöittämällä Suomen Yhdyspankin yrityskauppoja järjestellyt investointipankkitoiminta. Björn Wahlroosista tuli yhtiön merkittävä omistaja. 
Järjestelyssä vanhan Oy Mandatum Ab:n nimeksi tuli "Tenor Oy." Tenor fuusioitiin Merita Pankkiin 1995.
Mandatum Pankki Oyj.
Mandatum Pankki Oyj syntyi, kun Mandatum &amp; Co ja Interbank fuusioitiin vuonna 1998. Uuteen pankkiin liitettiin myös Pankkiiriliike Protos. Pankin suurin osakkeenomistaja oli Björn Wahlroos.
Sampo-Leonia osti Mandatum Pankin osake-enemmistön ja pakkolunasti loput osakkeet vuonna 2001. Mandatum Pankki fuusioitiin Sampo Pankkiin.
Gleb Pavlovski

Gleb Olegovitš Pavlovski (; 5. maaliskuuta 1951 Odessa – 27. helmikuuta 2023 Moskova) oli venäläinen politiikan tutkija.
Pavlovski oli Neuvostoliiton aikana toisinajattelija, joka tuomittiin sisäiseen karkotukseen Komin tasavaltaan 1980-luvulla. Hän oli vuodesta 1996 Vladimir Putinin neuvonantaja. Pavlovski oli vaikutusvaltainen poliittinen ajattelija Putinin kahdella ensimmäisellä presidenttikaudella. Hän myös juonsi ohjelmaa valtiollisessa televisiossa 2000-vuosikymmenellä. Pavlovskilla oli keskeinen asema ohjatun demokratian kehittämisessä. Käytännössä ohjattu demokratia johti Putinin haastajien marginalisoimiseen, maanpakoon ajamiseen tai vangitsemiseen. Pavlovski erotettiin tehtävistään Venäjän presidentinhallinnossa vuonna 2011, koska hän tuki Dmitri Medvedevin uudelleenvalintaa presidentiksi eikä kannattanut Putinin paluuta presidentiksi. Pavlovski oli tästä lähtien äänekäs Venäjän autoritarismiin suuntautumisen kriitikko.
Pavlovski laati mielipidekirjoituksia "The Moscow Timesiin" vuosina 2015–2019. Venäjän aloitettua täysimittaisen sodan Ukrainassa vuonna 2022 Pavlovski rinnasti Putinin peluriin, jolle varhaiset onnistumiset ovat vaarallisia, koska saavat pelurin uskomaan kohtalon olemiseen puolellaan. Pavlovski kuoli sairauteen 71-vuotiaana.
Sacrament of Wilderness

Sacrament of Wilderness on Nightwishin ensimmäinen single "Oceanborn"-albumilta. Se julkaistiin 24. marraskuuta 1998. Kappaleen on sanoittanut Tuomas Holopainen, joka on säveltänyt sen yhdessä Emppu Vuorisen kanssa. Kappaleen musiikkivideo on kuvattu 13. marraskuuta 1998.
Single ylsi vuosien 1998–1999 vuodenvaihteessa Suomen singlelistan ensimmäiselle sijalle, ja oli kärjessä yhteensä neljä viikkoa.
Fredrik Hangasjärvi

Fredrik Hangasjärvi (s. Isaksson, 29. huhtikuuta 1973) on ruotsalainen harmonikansoittaja. Hän kuuluu Tornionlaakson meänkieliseen vähemmistöön, mikä on näkynyt hänen musiikkiurallaan. Hangasjärvi tunnetaan muun muassa yhtye Raj-Raj Bandin jäsenenä.
Elämä ja ura.
Fredrik Hangasjärvi syntyi Kivijärvessä Pajalassa. Hän kasvoi sen länsipohjalaisessa yhteisössä, jossa puhuttiin meänkieltä. Fredrikin syntymäsukunimi oli Isaksson, jollaiseksi hänen sukunsa nimi oltiin ruotsalaistettu. Myöhemmin hän päätti vaihtaa sen Hangasjärveksi, joka oli ollut hänen suvussaan aiemmin käytetty nimi.
Hangasjärven suvussa ja asuinympäristössä oli paljon haitaristeja. Hän alkoi soittaa harmonikkaa itsekin jo 7-vuotiaana, ja hän on esiintynyt 12-vuotiaasta lähtien. 1990-luvulla hän perusti muiden Pajalan ympäristöstä olevien muusikoiden kanssa yhtyeen Raj-Raj Band. Se käyttää musiikissaan sekä ruotsia että meänkieltä. Hangasjärvi on halunnut elävöittää kieltään musiikin avulla ja tehdä kotiseutuunsa liittyvää musiikkia. Hän on hyödyntänyt meänkieltä esiintyessään myös muissa kokoonpanoissa, kuten suomalaisen Heidi Haapasaaren kanssa muodostamassaan duossa. Hän on esiintynyt lisäksi soolonakin.
Hangasjärvelle on myönnetty riksspelmanin kunnianimi vuonna 2013.
Daniel Wiffen

Daniel Wiffen (s. 14. heinäkuuta 2001) on irlantilainen uimari. Hän on voittanut vapaauinnissa olympiakultaa ja kaksi maailmanmestaruutta.
Wiffen kilpaili Tokion olympialaisissa 2021 ja sijoittui 800 metrin vapaauinnissa 14:nneksi sekä 1 500 metrin vapaauinnissa 20:nneksi. Hän ylsi arvokisamitaleille ensimmäisen kerran Kansainyhteisön kisoissa 2022, kun hän saavutti hopeaa 1 500 metrin vapaauinnissa. Vuonna 2023 hän sijoittui Fukuokan MM-kilpailuissa neljänneksi 800 metrillä Euroopan-ennätyksellä 7.39,19 ja 1 500 metrillä ajalla 14.43,01. Otopenin lyhyen radan EM-kilpailuissa 2023 hän voitti kultaa 400 metrin, 800 metrin ja 1 500 metrin vapaauinnissa ja ui keskimmäisellä matkalla maailmanennätyksen 7.20,46. Dohan MM-kilpailuissa 2024 hän voitti kultaa 800 metrillä ja 1 500 metrillä sekä sijoittui seitsemänneksi 400 metrillä. Pariisin olympialaisissa 2024 Wiffen voitti kultaa 800 metrin vapaauinnissa Euroopan-ennätyksellä 7.38,19, millä hän voitti yhdysvaltalaisen Robert Finken 0,56 sekunnilla. Wiffen saavutti pronssia Finken voittamalla 1 500 metrillä ajalla 14.39,63. Wiffen kilpaili Pariisissa myös 10 kilometrin avovesiuinnissa, jossa hän sijoittui 18:nneksi.
Daniel Wiffenillä on identtinen kaksosveli Nathan Wiffen, joka myös on kansainvälisen tason uimari. Veljekset ja heidän siskonsa Elizabeth ovat näytelleet pienissä rooleissa tv-sarjassa "Game of Thrones".
Pelkkää Patee

Pelkkää Patee on Pate Mustajärven vuonna 2024 julkaistu studioalbumi.
Taustaa.
Pate Mustajärvi oli lopettanut Popedan laulajana vuonna 2023. Samalla hän ilmoitti jatkossa keskittyvänsä soolouraansa. "Pelkkää Patee" on Mustajärven ensimmäinen studioalbumi Popedasta eroamisen jälkeen.
Vastaanotto.
"Helsingin Sanomien" Arttu Seppänen luonnehti albumia niin huonoksi, että sitä voisi kutsua jo käsitetaiteeksi. Hänen mukaansa tulkinnoista paistaa väkisin tekemisen ja luovuttamisen maku. Niin sävellykset kuin koomisen kiusalliset sanoitukset ovat kunkin kirjoittajan jämälaarista. Musiikki kuulostaa siltä kuin tekoälylle olisi annettu tehtäväksi laittaa Pate Mustajärvi laulamaan Lauri Tähkää. Seppänen arvosteli Mustajärven laulua etenkin autotunen käytöstä. Mikko Siltasen "Karjalaisessa", "Keskisuomalaisessa", "Länsi-Savossa", "Forssan Lehdessä" ja "Itä-Hämeessä" julkaistun arvion mukaan Mustajärven sooloartistikuvaa rakentavan levyn materiaali on laskelmoitua, konevetoisesti pumppaavaa hailakkaa, nopeasti kyllästyttävää nykyiskelmää ja biisit tuntuvat pliisuilta, mikä on yllättävää, kun kirjoittajina on ollut tunnettuja konkareita.
Deep Silent Complete

Deep Silent Complete on Nightwishin kappale ja single albumilta "Wishmaster". Sen on kirjoittanut Tuomas Holopainen, ja se julkaistiin 30 heinäkuuta 2000. Single oli kolme viikkoa peräkkäin Suomen virallisen singlelistan kolmannella sijalla vuonna 2000.
Julija Latynina

Julija Leonidovna Latynina (; s. 16. kesäkuuta 1966 Moskova) on venäläissyntyinen toimittaja ja kirjailija. Hänet tunnetaan myös Vladimir Putinin hallintoa vastustavana poliittisena kommentaattorina.
Latynina aloitti vuonna 2003 "Kod dostupa" -ohjelman juontamisen Eho Moskvylla. Hänestä tuli "Novaja Gazetan" kolumnisti vuonna 2001. Hän on juontanut myös monia muita ohjelmia ja kirjoittanut lukuisiin venäjänkielisiin lehtiin. Latynina on julkaissut trillereitä, ja hänet hyväksyttiin Venäjän kirjailijaliiton jäseneksi. Hän on saanut työstään monia palkintoja. Latynina on kirjoittanut paljon talousaiheisia artikkeleita, joissa hän on käsitellyt muun muassa talousrikollisuutta.
Latynina poistui Venäjältä vuonna 2017. Hänen kotiinsa oli tätä ennen tehty kaasuisku ja hänen autonsa oli poltettu. Hänen kimppuunsa oli myös hyökätty Moskovan keskustassa vuonna 2016. Vuonna 2022 Latynina liittyi Venäjän sodanvastaiseen komiteaan, joka koostuu maanpaossa olevista venäläisvaikuttajista, jotka vastustavat Ukrainan sotaa ja pitävät Ukrainan valloitusyritykseen osallistuneita sotarikollisina. Syyskuussa 2022 Latynina lisättiin Venäjän pitämään luetteloon ”ulkomaiden agenteista”. 12. helmikuuta 2024 oikeusistuin Moskovassa määräsi hänelle sakot ”ulkomaiden agentteja” koskevan lain rikkomisesta. 11. heinäkuuta 2024 Moskovassa avattiin häntä vastaan uusi oikeuskäsittely, koska hän ei edelleenkään ollut lisännyt tuottamaansa sisältöön lain vaatimaa varoitusta ”ulkomaiden agenttina” toimimisesta.
Latynina on esittänyt kiisteltyjä näkemyksiä, kuten kiistänyt ilmastonmuutosta koskevan tieteellisen konsensuksen. Hän on vasemmistolaisen politiikan kriitikko. Latynina määrittelee itsensä libertaariksi. Ukrainan sodan lisäksi on vastustanut Venäjän toimia Tšetšeniassa.
Venäjän sodanvastainen komitea

Venäjän sodanvastainen komitea () on maanpaossa olevien venäläisten oppositiovaikuttajien helmikuussa 2022 perustama järjestö.
Venäjän sodanvastaisen komitean perustamisesta ilmoitti Mihail Hodorkovski. Järjestö pyrkii kokoamaan yhteen erilaisia vaikuttajia, joita yhdistävät Vladimir Putinin ja Ukrainan sodan vastustaminen. Järjestö on tukenut Venäjältä paenneita ja toimittanut humanitaarista apua Ukrainaan. Se on tarjonnut myös oikeudellista apua venäläisille, jotka ovat näkyvästi tuoenet esiin sodanvastaisen kannan. Venäjän sodanvastaisella komitealla on Yhdysvalloissa ja monissa Euroopan maissa toimivia konsuleita, joihin kuuluvat päätoimittaja Kirill Martynov, oikeustieteilijä Jelena Lukjanova ja diplomaatti Boris Bondarev.
Venäjä määritteli tammikuussa 2024 Venäjän sodanvastaisen komitean ”ei-toivotuksi järjestöksi”, mikä tekee sen kanssa yhteistyön tekemisestä Venäjällä laitonta. Helmikuussa 2024 Venäjän sodanvastainen komitea piti Aleksei Navalnyin kuolemaa poliittisena murhana, josta vastuussa oli Putinin hallinto.
Byklen kirkko

Byklen kirkko () on Byklen kunnassa Agderin läänissä Norjassa sijaitseva puinen pitkäkirkko vuodelta 2004.
Byklen vanha kirkko

Byklen vanha kirkko () on Byklen kunnassa Agderin läänissä Norjassa sijaitseva puinen pitkäkirkko vuodelta 1619.
Fjellgardanen kirkko

Fjellgardanen kirkko () on Byklen kunnassa Agderin läänissä Norjassa sijaitseva puinen pitkäkirkko vuodelta 1955.
Helgerudin kirkko

Helgerudin kirkko () on Bærumin kunnassa Akershusin läänissä Norjassa sijaitseva tiilikirkko vuodelta 1982.
Tanumin kirkko (Bærum)

Tanumin kirkko () on Bærumin kunnassa Akershusin läänissä Norjassa sijaitseva kivinen pitkäkirkko 1100-luvulta.
Brynin kirkko

Brynin kirkko () on Bærumin kunnassa Akershusin läänissä Norjassa sijaitseva tiilinen pitkäkirkko vuodelta 1861.
Meksikonkaniini

Meksikonkaniini ("Sylvilagus cunicularius") on pumpulihäntäkaniineihin kuuluva laji, jota tavataan Meksikosta. Laji on Meksikon endeeminen laji ja laajimmalle maassa levinnyt pumpulihäntäkaniini. Elinpiiri kattaa alueen Keski-Sinaloan osavaltiosta Tyynenmeren rannikkoa pitkin Oaxacaan ja Veracruzin läntiseen osaan. Pituudeltaan lajin edustajat ovat 48,5–51,5 cm välillä.
Meksikonkaniini viihtyy melko monenlaisessa elinympäristössä. Niitä asuu trooppisessa, puolikuivassa ja lauhkeassa metsässä, harvassa metsässä ja ruohotasangolla.
Meksikonkaniinit voivat syödä yhdessä. Ne myös liikkuvat joskus pareittain. Lajin yksilöt voivat kuitenkin olla hyvin aggressiivisia toisiaan kohtaan, eikä samalla alueella voi asua rauhassa kuin korkeintaan 3–4 naarasta ja 2 urosta. Uroksilla on keskimäärin lähes hehtaarin verran suurempi elinalue kuin naarailla.
Meksikonkaniinit voivat lisääntyä vuoden ympäri, mutta varsinainen parittelukausi on maaliskuusta lokakuuhun. Naaras on tiineenä 28–34 päivää ja synnyttää kerralla korkeintaan kuusi poikasta.
Meksikonkaniineja metsästetään riistaeläimenä. Ne ovat myös tärkeä ravinnonlähde petoeläimille. Meksikonkaniineja metsästävät ainakin haukat, kojootit, harmaaketut, puumat, pöllöt, punailvekset, käärmeet ja amerikankrokotiilit.
Alalajit.
Meksikonkaniinilla tunnetaan kolme alalajia:
Høvikin kirkko

Høvikin kirkko () on Bærumin kunnassa Akershusin läänissä Norjassa sijaitseva tiilinen ristikirkko vuodelta 1898.
Eiksmarkan kirkko

Eiksmarkan kirkko (; entinen Grinilundin kirkko) on Bærumin kunnassa Akershusin läänissä Norjassa sijaitseva betoninen pitkäkirkko vuodelta 2014.
Skomrak

Skomrak tai Skomrag on taajama Lyngdalin kunnassa Agderin läänissä Norjassa. Taajaman pinta-ala on 0,18 neliökilometriä ja asukasluku 276 vuonna 2023.
Svenevik

Svenevik on taajama Lyngdalin kunnassa Agderin läänissä Norjassa. Taajaman pinta-ala on 0,3 neliökilometriä ja asukasluku 325 vuonna 2023.
Tallinnan ritarikuntamuseo

Tallinnan ritarikuntamuseo () on Tallinnassa sijaitseva erilaisiin ritarikuntiin ja kunniamerkkeihin keskittyvä museo. Museo avattiin 20. tammikuuta 2017. Sen kokoelmiin kuului tuolloin yli 700 esinettä, minkä johdosta se oli Pohjois-Euroopan suurin faleristiikkaan keskittynyt museo.
Pääsylippu museoon maksaa perustapauksissa 12 euroa. Tallinna-kortilla sisäänpääsy on ilmainen.
Ritarikuntien lisäksi museossa on ollut esillä myös muuta läheltä liippaavaa esineistöä erikoisnäyttelyissä.
Carl Bergsten

Carl Gustaf Bergsten (10. toukokuuta 1879 Norrköping – 1935) oli ruotsalainen arkkitehti ja Kuninkaallisen taideakatemian arkkitehtuurin professori vuodesta 1931. Hän yhdisti klassisismia ja modernismia muun muassa tunnetuimmassa työssään, Göteborgin kaupunginteatterissa.
Laihanjärvi

Laihanjärvi voi tarkoittaa seuraavia:
Kuninkaiden kumarrus

Kuninkaiden kumarrus (myös Tietäjien kumarrus) on raamatullinen kuvataiteen aihe, joka perustuu Matteuksen evankeliumin kertomukseen itämaan tietäjien vierailusta Jeesus-lapsen seimen äärellä. Etenkin Länsi-Euroopassa tietäjät on usein esitetty kuninkaina. Tietäjät ovat seuranneet Betlehemin tähteä, ja löydettyään Jeesus-lapsen seimestä, he antavat hänelle kallisarvoisia lahjoja: kultaa, suitsuketta ja mirhaa.
Kristillinen perinne laajensi Matteuksen evankeliumin yksinkertaista kertomusta huomattavasti, käyttäen ei-kanonisia lähteitä kuten Jacobus de Voraginen Kultaista legendaa. Keskiajalla tietäjien määräksi vakiintui kolme, ja heidän katsottiin edustavan maailman kolmea osaa, eli Eurooppaa, Aasiaa ja Afrikkaa. Euroopassa tietäjien nimiksi vakiintuivat Kaspar, Melkior ja Balthasar.
Kuninkaiden kumarrus oli teologisesti merkittävä aihe, ja tarjosi tietäjien eksoottisen ulkoasun sekä heidän kallisarvoisten lahjojensa muodossa taiteilijoille paljon mahdollisuuksia. Se oli erityisen suosittu maalaustaiteessa.
"Kuninkaiden kumarrus" Suomen kansallisgalleriassa.
Suomen Kansallisgallerian Sinebrychoffin taidemuseossa on kolme kuninkaiden kumarrusta esittävää teosta: Giovanni Boccatin maalaus n. vuodelta 1440–1445., Giovanni Battista Tiepolon etsaus noin vuodelta 1745, sekä tuntemattoman tekijän kuparipiirros "Tietäjien kumarrus".
Vastaavasti Ateneumissa on kaksi teosta: Robert Wilhelm Ekmanin piirros "Paimenten ja kuninkaiden kumarrus" sekä Erik Granfeltin maalaus "Kuninkaiden kumarrus" vuodelta 1960.
Albert Einstein College of Medicine

Albert Einstein College of Medicine on yksityinen lääketieteeseen keskittyvä korkeakoulu Yhdysvaltain New Yorkissa. Sen kampus sijaitsee New York Cityn Bronxissa. Lääketieteen lisäksi Albert Einstein College of Medicine tarjoaa tutkintoon johtavaa koulutusta esimerkiksi bioetiikassa ja kliinisessä tutkimuksessa. Albert Einstein College of Medicine perustettiin vuonna 1955.
Vuonna 2024 Albert Einstein College of Medicine ilmoitti pysyvästi poistavansa lukukausimaksut opiskelijoiltaan saatuaan 1 miljardin Yhdysvaltain dollarin lahjoituksen korkeakoulussa pitkään vaikuttaneelta Ruth Gottesmanilta.
Volksbund Deutsche Kriegsgräberfürsorge

Volksbund Deutsche Kriegsgräberfürsorge on saksalainen humanitaarinen järjestö, jonka tehtävänä on etsiä sodassa kuolleita, palauttaa kuolleita Saksaan, kuolleiden uudelleen hautaaminen arvokkaasti sekä haudoista huolehtiminen. Se tukee myös kuolleiden omaisia ja neuvoo hautojen ylläpidosta. Se edistää muistokulttuuria, tapaa ja kouluttaa nuoria hautausmailla. Rahoituksen järjestö saa pääosin jäsenmaksuista ja lahjoituksista. Järjestö tekee yhteistyötä Saksan liittohallituksen ja ulkoasiainministeriön kanssa. Sen hoidossa on 830 sotahautausmaata, joissa on yli 2,8 miljoonaa sodassa kuollutta. Hautausmaita hoidetaan 46 eri maassa. Lisäksi se ylläpitää sotavankien hautausmaita. Se on perustettu ensimmäisen maailmansodan jälkeen vuonna 1919. Se perustaminen liittyi Versailles’n rauhansopimuksen artiklojen 225 ja 226 määräyksiin sotilashautausmaiden hoitoon liittyen. Järjestö tekee myös nuorisotyötä, joka edistää rauhaa ja vastustaa rasismia. Nuoret osallistuvat myös sotahautausmaiden hoitoon ja järjestävät muistotilaisuuksia.
Suomessa Helsingissä sijaitsee järjestön ylläpitämä saksalaisten sotilaiden hautausmaa Hietaniemen sankarihautausmaan yhteydessä. Alueelle on haudattu 121 saksalaista sotilasta. Toinen järjestön ylläpitämä hautausmaa sijaitsee Vantaalla Honkanummella, jonne on haudattu kuusi ensimmäisen maailmansodan vainajaa ja 371 toisessa maailmansodassa kuollutta. Hautausmaa on vihitty käyttöön 30. elokuuta 1963. Kolmas saksalainen sotilashautausmaa sijaitsee Rovaniemellä Norvajärvellä. Sinne on haudattu 2 530 toisen maailmansodan saksalaista sotilasta. Norvajärven sotilashautausmaa vihittiin käyttöön 31. elokuuta 1963.
Laihanlampi

Laihanlampi voi tarkoittaa seuraavia:
Seksuaali- ja sukupuolivähemmistöjen oikeudet Tongassa

Tongan seksuaali- ja sukupuolivähemmistöjen edustajat kohtaavat runsaasti laillisia ja yhteisöllisiä ongelmia. 
Historia.
Fakaleitī on tongankielinen termi henkilölle, joka on syntyjään mies, mutta elää kuten nainen. Tällaisillä henkilöillä oli keskeinen asema tongalaisessa yhteiskunnassa mm. kuninkaallisen perheen avustajina. Nykyään Tongan rikoslaki kuitenkin määrää ristiinpukeutumisesta enintään 10 vuoden vankeusrangaistuksen.
Huolimatta siitä, että Tonga ei koskaan ollut virallisesti Yhdistyneen kuningaskunnan siirtomaa, se oli kuitenkin protektoraatti, minkä johdosta Tonga sai lakinsa suurimmaksi osaksi brittiläisestä systeemistä.
Sodomia, jollaiseksi lasketaan samaa sukupuolta olevia välinen seksi sekä eläimiinsekaantuminen, on ollut kielletty lailla vuodesta 1988 lähtien ja siitä rangaistaan enintään 10 vuoden vankeusrangaistuksella. Myös näiden yrittäminen on laitonta ja rangaistus sama. Tuomittuja voidaan lisäksi määrätä myös ruoskittavaksi. 
Vuonna 2010 Tongan oikeuslaitoksen ohjesääntöä uudistettiin siten, että tuomarit eivät saa tuomita seksuaalisen suuntautumisen tai muiden "irrelevanttien ominaisuuksien" pohjalta. Näihin kuuluivat myös mm. rotu, uskonto ja siviilisääty.
Nykyään.
Samaa sukupuolta olevien avioliitto, tai muukaan parisuhteen virallistaminen, ei ole laillista. Seksuaali- ja sukupuolivähemmistöt voivat palvella maan asevoimissa. Ryhmän sanan- tai kokoontumisvapautta ei ole myöskään erikseen rajoitettu laeilla.
Vaikka samaa sukupuolta olevien välinen seksi on kriminalisoitu, rangaistuksia ei käytännössä langeteta.
Tonga Leitis' Association on yhdistys, joka ajaa seksuaali- ja sukupuolivähemmistöjen asiaa Tongalla. Yhdistys on mm. kampanjoinut sodomia- ja ristiinpukeutumislakien muuttamisen puolesta. Vuoden 2012 kesäolympialaisten avajaisseremoniassa Tongan lipunkantajana toimi Amini Fonua, joka tuli ulos kaapista seuraavana vuonna ja on siitä lähtien toiminut aktiivisena seksuaali- ja sukupuolivähemmistöjen puolestapuhujana.
Fakaleitī

Fakaleitī on tongankielinen termi, jolla viitataan henkilön, joka on syntyjään mies, mutta elää kuin nainen. Vastaavaa termiä käytetään myös muualla Polynesiassa kuten esim. Samoalla, Niuella, Uudessa-Seelannissa ja Fidžillä. Yksimielisyyttä siitä, onko fakaleitī syntyjään naisellinen vai kasvaako hän tällaiseksi, ei ole. Synnynnäisestä naisesta, joka käyttäytyy kuin mies, käytetään nimitystä "fakatangata".
Perinteisesti fakaleitī oli tärkeä henkilö tongalaisessa yhteiskunnassa, ja häntä kutsuttiin mm. kuningasperheen avuksi tarpeen vaatiessa. Mikäli fakaleitīt eivät julkisesti ilmaise seksuaalisuutta, he saavat lähtökohtaisesti olla rauhassa.
Vuonna 2018 sai ensi-iltansa Dean Hamerin, Joe Wilsonin ja Hinaleimoana Wong-Kalun ohjaama dokumenttielokuva "Leitis in Waiting", joka keskittyy Joey Joleen Mataelen ja muiden fakaleitīen elämästä Tongalla.